b'\n_START_ARTICLE_\nBritanska in inozemska svetopisemska dru\xc5\xbeba\n_START_PARAGRAPH_\nBritanska in inozemska svetopisemska dru\xc5\xbeba (angl. British and Foreign Bible Society) je kr\xc5\xa1\xc4\x8danska organizacija, ki je bila ustanovljena leta 1804 v Londonu, ko so se sestali predstavniki razli\xc4\x8dnih protestantskih cerkva z namenom skupnega prevajanja in \xc5\xa1irjenja Svetega pisma v Veliki Britaniji in po svetu._NEWLINE_Od druge polovice 19. stoletja je bila prisotna tudi na slovenskem ozemlju, kjer je sodelovala z nekaterimi vidnimi slovenskimi knji\xc5\xbeevniki: Matijem Valjavcem, Josipom Stritarjem, Franom Miklo\xc5\xa1i\xc4\x8dem, Franom Govekarjem in drugimi._NEWLINE_Leta 1882 je izdala celotno Novo zavezo z dodanimi Psalmi, v naslednjem desetletju pa \xc5\xa1e nekaj drugih starozaveznih knjig v prevodu Josipa Stritarja. Okrog preloma stoletja je njegovo delo nadaljeval Anton Chr\xc3\xa1ska, misijonar \xc4\x8de\xc5\xa1ke Bratske cerkve, ki je deloval na slovenskem. Chr\xc3\xa1ska je Stritarjeve prevode dosledno popravil po hebrejskem in gr\xc5\xa1kem izvirniku ter priskrbel prevode manjkajo\xc4\x8dih starozaveznih knjig, ki so jih pregledali slovenski jezikoslovci. Celotno Sveto pismo je iz\xc5\xa1lo leta 1914._NEWLINE_V \xc4\x8dasu od prve svetovne vojne do leta 1993, ko je bila ustanovljena Svetopisemska dru\xc5\xbeba Slovenije, je Britanska svetopisemska dru\xc5\xbeba oskrbovala slovensko govorno podro\xc4\x8dje prek svojega urada v Beogradu z razli\xc4\x8dnimi izdajami Svetega pisma, od leta 1973 predvsem z Ekumensko izdajo, ki so jo uporabljali tudi katoli\xc4\x8dani.'